મણિકર્ણિકા ફિલ્મે પણ વિવાદોનો મધપૂડો છેડ્યો હતો. હાલમાં આ ફિલ્મનો વિવાદ સમી ગયો છે અને તેનું શૂટિંગ પુનઃ શરૃ થયું છે. બોલિવૂડ ક્વીન કંગના મહારાણી લક્ષ્મીબાઈનું કિરદાર નિભાવવા જઈ રહી છે. મણિકર્ણિકાઃ ધ ક્વીન ઓફ ઝાંસી ફિલ્મને લઈને સર્વ બ્રાહ્મણ મહાસભા નામના એક સંગઠને વિરોધ કર્યો હતો. તેના ખુલાસા રૃપે સંગઠને ફિલ્મના નિર્માતા કમલ જૈનને પત્ર લખી પૂછપરછ કરી હતી કે આ ફિલ્મની સ્ટોરીમાં કયા કયા ઇતિહાસકારો અને જાણકારોની મદદ લેવામાં આવી છે. હકીકતમાં સંગઠનને એવો ડર હતો કે આ સ્ટોરીમાં રાણી લક્ષ્મીબાઈની ભૂમિકા ખોટી રીતે આલેખવામાં આવી છે. જોકે સંગઠનના આ ડરને નિર્માતાએ ખોટો સાબિત કર્યો અને બાંહેધરી આપી કે ફિલ્મમાં કોઈ પણ ઐતિહાસિક તથ્યો સાથે છેડખાની કરવામાં આવી નથી. ઉપરાંત ફિલ્મમાં કોઈ પણ અપમાનજનક દ્રશ્ય બતાવવામાં આવશે નહીં. જેનાથી કોઈની પણ લાગણી દુભાય. ફિલ્મમાં રાણી લક્ષ્મીબાઈની વાતને પૂરી ગરિમા સાથે રજૂ કરવામાં આવી છે.